2 Ha Pauluse a ntse a dutse teronkong eo e lefifi, o qala ho nahana ka diketsahalo tsa letsatsing leo. O nahana ka baahi ba motse wa Filipi. Motse wa bona o ne o se na synagoge ya Bajuda jwalo ka metse e meng eo Pauluse a neng a kile a e etela. Ka lebaka leo, Bajuda ba moo ba ne ba kopana ka ntle ho heke ya motse, ka thoko ho noka, ha ba ne ba batla ho rapela. (Lik. 16:13, 14) Kaha ho ne ho hlokahala banna ba 10 ba Bajuda hore ho be le synagoge, na ebe palo ya bona e ne e le tlase ho moo? Batho ba Filipi ba ne ba le motlotlo haholo ka ho ba baahi ba Roma. (Lik. 16:21) Mohlomong ke lona lebaka le neng le etsa ba nahane hore Pauluse le Silase, bao e neng e le Bajuda, e ne e se baahi ba Roma. Le ha ho le jwalo, Pauluse le Silase ba ile ba tshwarwa ka leeme.